| *Polysticta stelleri*Eider de Steller |
| --- |
| Macho
FemiaFemia |
| Estado de conservación |
| VulnerableVulnerable |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Orde: | Anseriformes |
| Familia: | Anatidae |
| Subfamilia: | Merginae |
| Xénero: | ***Polysticta***Eyton, 1836 |
| Especie: | ***P. stelleri*** |

 |
| Nome binomial |
| ***Polysticta stelleri***(Pallas, 1769) |
| Área de distribución de Polysticta stelleriEn verde escuro: área de cría; en verde claro: área de invernada;en vermello: área abandonadaÁrea de distribución de *Polysticta stelleri*En verde escuro: área de cría; en verde claro: área de invernada;en vermello: área abandonadaÁrea de distribución de *Polysticta stelleri*En verde escuro: área de cría; en verde claro: área de invernada;en vermello: área abandonada |
| Sinonimia |
| *Véxase o texto* |

***Polysticta stelleri***, coñecido na bibliografía internacional como **eider de Steller**, é unha especie de ave da orde das anseriformes, familia dos anátidos e subfamilia dos merxinos, a única incluída no xénero *Polysticta*.

A pesar do seu nome vulgar, ten unha relación filoxenética moi afastada das outras especies de eideres existentes, que forman parte do xénero *Somateria*.

Taxonomía
---------

### Descrición

#### Xénero

O xénero foi descrito en 1836 polo naturalista inglés, especializado en aves e peixes, Thomas Campbell Eyton.

#### Especie

A especie fora descrita en 1769 polo médico, zoólogo e botánico alemán, célebre polos seus traballos realizados en Rusia, baixo o nome de *Anas stelleri*.

### Sinónimos

Ademais de polo nome actualmente válido, a especie coñeceuse tamén polos sinónimos:

* *Anas spec* Pallas, 1769
* *Anas stelleri* Pallas, 1769 (protónimo)
* *Polystica stelleri* (Pallas, 1769)
* *Somateria stelleri* (Pallas, 1769)

### Etimoloxías

#### Xénero

O nome do xénero deriva do grego antigo πolυστικτός *polystikós*, "moi manchado", de πολύς *polýs* "moito", e στικτός *stiktós*, "manchado de varias cores".

#### Especie

O epíteto específico, *stelleri*, foi unha homenaxe que Pallas lle fixo ao seu compatriota e contemporáneo, o explorador, antropólogo, ornitólogo, naturalista, botánico, médico e xeólogo Georg Wilhelm Steller, que tamén traballou en Rusia.

### Nota taxonómica

O eider de Steller foi separado doutras especies no seu propio xénero en 1945 debido a diferenzas anatómicas e de comportamento. En consecuencia, o eider de Steller pode sunbministrar un vínculo taxonómico entre as especies do xénero *Somateria* e os outros patos mariños.

Distribución
------------

*Polysticta stelleri* habita nas costas do Ártico. Reprodúcese entre o delta do río Kolyma e a península de Yamal, no océano Ártico, ao noroeste de Siberia, e na chaira ártica de Alasca. Unha poboación remanente reprodúcese no oeste de Alasca.

As poboaciónes non reprodutoras pasan o verán en Nova Zembla, Rusia, o norte de Noruega e as augas rusas adxacentes, e no suroeste de Alasca, e o inverno no norte do Xapón, no océano Atlántico nororiental e no mar Báltico.

Características
---------------

Esta especie é o máis pequeno dos eideres. Mide de 43 a 46 cm, e pesa de 800 a 860 g.

O macho é inconfundíbel, coas partes superiores negras e un colar tamén negro ao redor do prescozo, a cabeza branca e as patas dun ton amarelado. A súa voz consta dun canto profundo, aínda que é relativamente silencioso comparado cos eideres do xénero *Somateria*.

A femia presenta unha plumaxe de cor parda escura. É máis pequena que o macho, e a cabeza e o corpo son máis parecidos aos dos patos comúns que aos dos outros eideres. Tamén ten un repertorio de gruñidos e silbidos.

Bioloxía
--------

É un pato mergullador ártico, migratorio, que se reproduce ao longo das costas do leste de Rusia e de Alasca. É o eider máis raro, pequeno e rápido, por iso non está encadrado no xénero *Somateria*.

Constrúe os seus niños sobre a tundra, cerca do mar, e a femia pon entre seis e dez ovos en cada niñada.

Migra cara ao sur do mar de Bering, ao norte de Escandinavia e ao mar Báltico. Pode formar colonias moi numerosas, de máis de duascentas mil aves, nas costas adecuadas para a súa reprodución. Esta zona encóntrase un pouco máis ao sur do seu hábitat común. 

Aliméntase de crustáceos, moluscos, poliquetos e larvas de insectos acuáticos obtidos en augas profundas, poucas veces preto da costa. Tamén se alimenta, de cando en vez, de restos de vexetais e de zosteras.

Posíbel hibridación
-------------------

Crese que o eider de Steller cruzouse e formou híbridos co eider común (*Somateria mollissima*) en polo menos dúas ocasións. En Alemaña encontrouse un exemplar macho con características de ambas as especies o 17 de novembro de 1993. Pouco menos de dous anos máis tarde, o 7 de abril de 1995, avistouse outro macho en Noruega; publicouse unha fotografía desta ave nun libro de Forsman.

Conservación
------------

O eider de Steller é unha das especies protexidas polo Acordo para a conservación das aves acuáticas migratorias africano-euroasiáticas. En Alasca existe un plan activo para a recuperación da especie.

Ameazas
-------

A través dunha variedade de efectos, o cambio climático representa potencialmente a maior ameaza para a especie. Os recentes cambios dramáticos na extensión e o espesor do xeo mariño do Ártico ao norte de Alasca e Rusia poden afectar aos eideres de formas desconocidas. Ademais, o cambio climático está provocando a perdida de estanques da tundra ártica, o que podería estar contribuíndo á diminución da poboación da especie. En xeral, predícese que o cambio climático provocará cambios drásticos no hábitat da rexión ártica. O aumento da depredación tamén pode deberse a colapsos relacionados co clima no patrón de abundancia cíclica de roedores, xa que os depredadores buscan presas alternativas en ausencia do seu alimento principal.

Estado de consevación
---------------------

A Unión Internacional para a Conservación da Natureza e dos Recursos Naturais cualifica o status desta especie como *VU* (vulnerábel) porque está experimentando unha rápida redución da poboación, particularmente nas poboacións clave de Alasca. Necesítanse máis estudos para determinar as causas destas diminucións, e se algunhas poboacións poden terse desprazado a áreas non censadas dentro da súa área de distribución.

Notas
-----

1. 1 2 3 4  BirdLife International (2018): *Polysticta stelleri* na *Lista vermella* da UICN. Consultada o 2 de novembro de 2022.
2. 1 2 3  *Polysticta stelleri* (Pallas, 1769) no GBIF. Consultado o 2 de novembro de 2022.
3. 1 2  *Polysticta stelleri* (Pallas, 1769) no GBIF. Consultado o 2 de novembro de 2022.
4. ↑  James A. Jobling (2010): *The Helm Dictionary of Scientific Bird Names*. London, UK: Christopher Helm. ISBN 978-1-4081-2501-4, p. 313.
5. ↑  James A. Jobling, *Op cit*. p. 365.
6. ↑  Johnsgard, Paul A. (1-01-1961): *The Taxonomy of the Anatidae—A Behavioural Analysis*. DigitalCommons@University of Nebraska - Lincoln.
7. ↑  Frederickson, L. H. (2001): "Steller’s Eider (*Polysticta stelleri*). En: A. Poole & F. Gill, eds. *The Birds of North America*, p. 24. "The Birds of North America, Inc", Philadelphia, USA.
8. ↑  Fredrickson, Leigh H. (2001): "Steller's Eider (*Polysticta stelleri*)", En Poole, Alan F. & Gill, Frank B. eds. *The Birds of North America Online*.
9. ↑  Alcorn, Gordon D. & Godfrey, W. Earl (1966): "The Birds of Canada". *The Murrelet* **47** (3): 77.
10. ↑  Sibley, David (2000): *The Sibley guide to birds*. 1st ed. New York: Alfred A. Knopf. ISBN 0-6794-5122-6.
11. 1 2 3 4  Stellers Eider en *www.ducks.org*.
12. ↑  Anon. (2001): "Critical habitat designated for Spectacled and Steller's Eiders in Alaska". *WWF Arctic Bulletin*: 20-21.
13. ↑  Forsman, Dick (1995): "A presumed hybrid Steller's Eider x Common Eider in Norway·. *Birding World* **8** (4): 138.
14. ↑  Minerals Management Service, Alaska (2007). "Foraging Ecology of Common Ravens (*Corvus corax*) on Alaska’s Coastal Plain (AK-93-48-51)" (PDF). Minerals Management Service. Arquivado dende o orixinal (PDF) o 28 de xuño de 2007. Consultado o 2 de novembro de 2022.
15. ↑  Andresen, C. G. & Lougheed, V. L. (2015): "Disappearing Arctic tundra ponds: Fine-scale analysis of surface hydrology in drained thaw lake basins over a 65-year period (1948-2013)". *Journal of Geophysical Research Biogeosciences*: 120.
16. ↑  Fox, A. D.*et al*. (2015): "Current and Potential Threats to Nordic Duck Populations — A Horizon Scanning Exercise". *Annales Zoologici Fennici* **52** (4): 193-220.
17. ↑  Quakenbush, L.; Suydam, R.; Obritschkewitsch, T. & Deering, M. (2004): "Breeding biology of Steller's eiders (*Polysticta stelleri*) near Barrow, Alaska, 1991–99". *Arctic* **57**: 166-182.
18. ↑  Iles, D. T.*et al*. (2013): "Predators, alternative prey and climate influence annual breeding success of a long-lived sea duck". *Journal of Animal Ecology* **82**: 683-693.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Polysticta stelleri*** |

|  |  |
| --- | --- |
|  | Wikispecies posúe unha páxina sobre:  ***Polysticta stelleri*** |

### Bibliografía

* Carboneras, Carles; del Hoyo, Josep; Elliot, Andrew & Sargatal, Jordi (1992): "Family Anatidae (Ducks, Geese and Swans)" en *Handbook of the Birds of the World. Volume 1*. Barcelona: Lynx Edicions. ISBN 84-8733-410-5.

### Outros artigos

* Anseriformes
* Anátidos
* Merxinos

### Ligazóns externas

* Ficha en BirdLife Species
* *Polysticta stelleri* en ARKive Fotografías e vídeos.

|  |  |
| --- | --- |
| Identificadores taxonómicos | 
* Avibase: BA07D0168474EB92
* BioLib: 8477
* BirdLife: 22680415
* CMS: polysticta-stelleri
* Dyntaxa: 232270
* eBird: steeid
* EUNIS: 8705
* FE: 96528
* FE-New: ID
* GBIF: 5232431
* GNAB: stellers-eider
* IBC: ID
* iNaturalist: 7164
* IRMNG: 10999908
* ITIS: 175153
* IUCN: 22680415
* NBN: NBNSYS0000000272
* NCBI: 234623
* SeaLifeBase: 73605
* Soortenregister: 139937
* TAXREF: 199307
* WoRMS: 232041
* Xeno-canto: Polysticta-stelleri

 |